NARIADENIE KOMISIE (ES) č. 110/2009
z 5. februára 2009,
ktorým sa mení a dopĺňa zoznam krajín uvedených v prílohe I k nariadeniu Rady (ES) č. 519/94
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 427/2003 z 3. marca 2003 o prechodnom ochrannom mechanizme pre dovoz určitých výrobkov s pôvodom v Čínskej ľudovej republike a o zmene a doplnení nariadenia (ES) č. 519/94 o spoločných pravidlách na dovozy z určitých tretích krajín (1), a najmä na jeho článok 22 ods. 3,
po porade s poradným výborom,
keďže:
(1)
Nariadením (ES) č. 519/94 (2) prijala Rada spoločné pravidlá na dovoz z niektorých tretích krajín, ktoré obsahujú aj ustanovenia o ochranných opatreniach.
(2)
Nariadenie (ES) č. 519/94 sa uplatňuje okrem iného na dovoz s pôvodom na Ukrajine.
(3)
Nariadením (ES) č. 427/2003 Rada prijala spoločné pravidlá pre prechodný ochranný mechanizmus na dovoz s pôvodom v Čínskej ľudovej republike a zmenila a doplnila nariadenie (ES) č. 519/94 o spoločných pravidlách pre dovozy z určitých tretích krajín.
(4)
Nariadením (ES) č. 427/2003 Rada preniesla na Komisiu zodpovednosť za aktualizáciu prílohy I k nariadeniu (ES) č. 519/94.
(5)
Vzhľadom na pristúpenie Ukrajiny k Svetovej obchodnej organizácii by sa malo stanoviť, aby bola Ukrajina vypustená z rozsahu pôsobnosti nariadenia (ES) č. 519/94.
(6)
Opatrenia stanovené v tomto nariadení sú v súlade so stanoviskom poradného výboru,
PRIJALA TOTO NARIADENIE:
Jediný článok
Ukrajina sa vypúšťa z prílohy I k nariadeniu (ES) č. 519/94.
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. februára 2009